Infoboks

Det har altid været en drøm for Elias Sørensen at spille for Danmark, og onsdag fik han debut for U21-landsholdet med en scoring.

Elias Sørensen scorede, da han onsdag fik debut på det danske U21-landshold i en testkamp mod Mexico, og den unge Newcastle-komet var lykkelig over debuten.

- Det var en fantastisk følelse. Det er dejligt at repræsentere sit land. Det har man drømt om, siden man var en lille dreng, så det er stort for mig og min familie, siger Elias Sørensen til U21-landsholdets Facebook-side.

Elias Sørensen, som tidligere har spillet på U17- og U19-landsholdet, scorede kampens enlige mål i anden halvleg og blev dermed matchvinder.

- Jeg fik en bold, som jeg løb efter, og en af deres forsvarsspillere forsøgte at sparke bolden væk, men mislykkedes. Så jeg blev helt fri med keeperen, som åbnede op i det korte hjørne, så jeg lagde den ind i det korte hjørne.

- Det er altid dejligt at score mål. Jeg er angriber, og det er mit job, så det er altid en lettelse at se den gå forbi keeperen, siger Sørensen.

Danmark skal møde Mexico en gang mere på den igangværende træningslejr i netop Mexico.

